Instruction: Fes un resum curt del text següent:

Context:
La mare que era al Consolat de l'Uruguai amb la seva filla des de fa una setmana ha entregat finalment la menor als Mossos perquè la lliurin al pare.
Els Mossos d'Esquadra han estat els encarregats de fer l'entrega al progenitor, que és qui té la custòdia segons una sentència judicial.
Tot i que la jutgessa de Vielha havia ordenat aquest divendres que l'entrega es fes abans de les 14 hores, Garcia ha precisat que els advocats ja havien comunicat dijous que lliurarien la menor a les 12 hores.
"Vam fixar hora perquè l'entrega fos el menys traumàtica possible, perquè els Mossos estiguessin pendents i hi hagués equips psicològics i també la DGAIA", ha assegurat Garcia, que ha lamentat que la nova ordre del jutge no se'ls hagi notificat i s'hagin hagut d'assabentar a través de la premsa.
En la seva interlocutòria d'aquest dijous, la jutgessa requeria "de forma expressa" a la mare perquè en "l'improrrogable termini de dues hores i com a màxim fins a les 14 hores de l'11 d'octubre del 2019", entregués la menor als Mossos d'Esquadra, que es trobaven a la porta de l'oficina consular.
L'advertia que en cas d'incompliment podria incórrer en un "delicte de desobediència a l'autoritat judicial o, en el seu cas, altres delictes".
Entrega de la menor
Segons ha relatat la lletrada després que el cotxe amb la nena abandonés l'edifici, ha estat la mateixa mare qui s'ha acomiadat de la nena i l'ha entregat als agents.
"La nena només feia que expressar plorant que no volia marxar, les psicòlogues han gestionat l'entrega com han pogut", ha apuntat.
Ara la menor serà portada en cotxe fins a Vielha, on es reunirà amb el seu pare.
En principi la idea és que el cotxe que ha sortit del consolat faci parada en una comissaria o sala de jocs i que des d'allà un vehicle policial la porti amb el pare i que durant tot el trajecte la petita vagi acompanyada de les psicòlogues de la DGAIA.
Per a la defensa de la Maria, la mare de la nena, l'entrega resolta per la jutgessa no "preserva de la millor manera la nena, sinó la figura paterna".
"El que s'ha evitat és que el pare hagi de venir a Barcelona", han lamentat.
Una trentena de persones ha volgut donar suport a la dona, que va denunciar l'exparella per abusos sexuals a la filla, tot i que l'Audiència de Lleida va arxivar la causa.
Després que un cotxe s'emportés la menor, ha arribat una ambulància al consolat per atendre la mare.
El consolat
Els lletrats també han aprofitat l'atenció amb els mitjans per precisar que la mare i la nena eren al consolat d'Uruguai perquè la sentència ho obligava així, no perquè s'hi trobessin "atrinxerades".
"Se les va obligar a venir aquí i amb bon criteri, el cònsol va dir que no podia entregar-la, perquè no té atribucions per fer-ho", ha comentat Mario Guerrero.
Pròxims passos
El cas es remunta al 2016
El cas va començar el 2016, quan mare i filla van viatjar a l'Uruguai i allà es va sospitar que el pare podria haver abusat de la menor.
Totes dues es van quedar al país sud-americà i, tot i diversos informes tècnics que admetien la possibilitat d'abusos, la justícia uruguaiana va obligar la mare a retornar a Catalunya.
A més, el febrer passat l'Audiència de Lleida va arxivar la causa contra el pare.
Aleshores va començar un període de transició pel qual el pare tenia dret a visitar la nena durant unes hores en un punt de trobada neutral.
No obstant això, la menor estava molt alterada, i el pare va desistir.
Diversos informes tècnics van apuntar que la mare no era del tot sincera i posava la nena en contra del pare.
Per això, la jutgessa de Vielha va decidir donar la custòdia al pare i permetre a la mare una visita setmanal.
L'intercanvi s'havia de fer al consolat uruguaià, però la mare i el cònsol s'hi van negar.

Response: Finalment, la mare que va denunciar l’ex parella per abusos sexuals a la seva filla ha hagut d’entregar-la al pare, a qui se li ha atorgat la custòdia. Els Mossos portaran la nena fins a Vielha, amb el suport d’un equip psicològic. La defensa ha retret a la jutgessa que s’ha prioritzat la comoditat del progenitor al benestar de la menor.


Instruction: Fes un resum curt del text següent:

Context:
Arran d’això, s’han publicat informacions falses, com ara que el Cesicat (Centre de la Seguretat de la Informació de Catalunya) en captava agents per espiar diversos polítics.
En la terminologia de l’espionatge, un ‘lliurament controlat’ té lloc quan un infiltrat no pot sostreure documentació ell sol però pot fer saber al servei pel qual treballa on es troba i com apoderar-se’n.
En aquest cas tot indica que no li era possible d’endur-se el material de la central però sí de posar-lo dins la furgoneta i avisar a la policia espanyola que precisament llavors, si la interceptaven, el podien obtenir sense que l’infiltrat corregués perill.
Els Mossos incineren documentació regularment però només aquell dia la policia espanyola els va trobar.
A més, segons Público, el contingut de les caixes no quadra amb la documentació habitual que s’envia a destruir.
Els arxius semblen haver estat escollits de manera curosa i abracen temàtiques i un arc temporal molt grans.
‘Com pot ser que, si destruïm material cada quatre o sis mesos, apareguin de cop i volta documents seleccionats de 2011 a 2017 a més, sense triturar’, es demanen fonts del cos.
VilaWeb ja va explicar, arran de la famosa nota falsa de la CIA sobre l’atemptat de Barcelona, quin és el protocol dels Mossos per a destruir documentació, car aquella filtració a El Periódico justament és inclosa a les caixes intervingudes.
Els arxius no poden sortir íntegres de les comissaries, ans es trituren i aleshores s’envien a incinerar.
Les mateixes fonts que cita el diari afirmen que el contingut de les caixes ‘reforça les sospites’ que un agent va escollir el material bo i sabent que el 26 d’octubre havia de ser interceptat abans d’entrar a la incineradora.
‘Els qui van donar l’avís eren també els autors del muntatge i per això el ministeri de l’Interior no obre cap investigació disciplinària interna al cos dels Mossos d’Esquadra’, expliquen.
En un informe, la Brigada Provincial de la policia espanyola reconeix que es va presentar a Sant Adrià arran d’una delació i no pas perquè Carmen Lamela, jutgessa de l’Audiència espanyola, els ho ordenés.
Hores més endavant, amb la comitiva dels Mossos blocada davant la incineradora, la magistrada va emetre una ordre perquè es requisessin les trenta-sis caixes de documentació.
Sense la presència d’un secretari judicial que acredités el material confiscat, els agents se les van emportar a la seu de la brigada.
El darrer comunicat del col·lectiu Guilleries, un grup de Mossos que es resisteix a la intervenció del govern espanyol, confirma la teoria d’un lliurament controlat.
Podeu llegir-lo íntegre ací:
«COMUNICAT DE LES GUILLERIES (26)
Finalment s’ha sabut, segons que es desprèn del mateix atestat policial, que no tenia res a veure amb espionatge a polítics, sinó que es tractava d’una història rocambolesca per part de dues persones que, amb la finalitat de tenir una relació sentimental amb un agent de la policia catalana, es van fer passar per membres del Cesicat i que varen acabar detingudes.
Però cal anar a l’origen d’aquesta informació ‘fake’.
Recordeu els documents intervinguts pel CNP quan es duien a destruir (com es fa 2 o 3 cops l’any) a la incineradora de Sant Adrià del Besòs?
Doncs, una revisió ‘acurada’ d’aquesta documentació per part d’uns policies espanyols, que semblen més aquells agents de la TIA d’en Mortadelo y Filemón, els va dur a deduir que aquell organisme de la Generalitat feia pràctiques d’espionatge a polítics i persones rellevants que defensen postulats unionistes.
Tot i aquest nou ridícul de la policia espanyola, volem posar l’èmfasi en el fet que fou un agent de la mateixa Comissaria General d’Informació qui va donar l’avís al CNP i que va possibilitar l’incautament de tota aquella documentació.
També és preocupant que quan subordinats del sots-cap de la CG d’Informació, l’Intendent Miguel Justo Medrano, anaven a ‘recuperar’ la furgoneta amb la documentació, aquest alt comandament ‒provinent del CNP‒ els ho hagués prohibit taxativament.
No serà que al Cos de Mossos d’Esquadra tenim massa guineus que tenen cura de les gallines?
Cal felicitar els responsables de la vergonyant selecció.
ELS MOSSOS D’ESQUADRA DEFENSAREM LES INSTITUCIONS CATALANES I VETLLAREM PER GARANTIR ELS DRETS I LES LLIBERTATS DELS NOSTRES CONCIUTADANS.
TAMBÉ EXIGIM LA LLIBERTAT DELS PRESOS POLÍTICS.
Les Guilleries, 7 de març de 2018»

Response: Un grup de Mossos ha reconegut que la requisició de les caixes de documents que van portar la policia espanyola a denunciar una trama d’espionatge muntada per la Generalitat va ser fruit d’un lliurament controlat per part d’un agent infiltrat. Així, va escollir minuciosament la documentació i va donar l’avís al CNP per a intervenir-la abans de ser incinerada.


Instruction: Fes un resum curt del text següent:

Context:
La Xènia G. R., de vint-i-dos anys, va ser detinguda divendres a la tarda al carrer de Jonqueres de Barcelona, al costat de la Via Laietana, quan tornava de la manifestació de la vaga general.
Aquesta última nit l’ha passada empresonada a Wad-ras, perquè ahir la jutgessa va decretar presó sense fiança per a ella i cinc persones més acusades d’atemptat contra l’autoritat, desordres públics i danys.
La seva família l’ha poguda visitar avui i denuncia a VilaWeb que s’han manipulat les proves per empresonar-la i que la policia la va agredir impunement dins el furgó.
Era divendres a un quart de set de la tarda.
La manifestació per la vaga general ja s’havia acabat.
La Xènia, amb una amiga seva, eren a la Via Laietana i van decidir d’anar-se’n, quan van comprovar que l’atmosfera s’escalfava.
Quan ja caminaven pel carrer de Jonqueres, en el sentit oposat a la Via Laietana, per anar-se a trobar amb uns amics, van aparèixer cinc furgons de la policia espanyola, a gran velocitat.
Els agents van obrir les portes dels vehicles i van sortir disparats a detenir manifestants.
Entre la gentada hi havia la Xènia i la seva amiga.
‘Es van espantar i van començar a córrer.
La meva filla es va entrebancar i va caure a terra.
De seguida se li van tirar a sobre tres policies.
A la seva amiga li van clavar un cop de porra a la cara i li van obrir la cella.
Però es va poder escapar.
La meva filla, no: la van arrossegar fins al furgó i, abans d’entrar-la-hi, li van pegar unes quantes vegades.’
Són paraules de l’Anna, la mare de la Xènia, que explica a VilaWeb tots aquests detalls després d’haver-hi parlat avui a la presó.
En aquest vídeo es pot veure com la Xènia, a la vorera oposada a la càmera i amb els cabells tenyits de color blau, és arrossegada fins a la porta de la furgoneta pels policies espanyols, que l’estomaquen una vegada i una altra abans de ficar-la a dins.
També es pot sentir qui enregistra el vídeo dient: ‘Eh, una detinguda no es pega!’
La Xènia ha explicat a la seva mare que, una volta dins la furgoneta, els policies la van continuar pegant mentre sentia com cridaven: ‘Mata-la, mata-la!’
Ràpidament la van conduir fins a la comissaria de la Via Laietana.
Allà també ser objecte de vexacions i intimidacions, segons que explica l’Anna.
‘Se li posaven al davant i li deien: “Ara ja no tens collons?”
També la van posar de cara la paret.
Després va arribar una altra noia i la meva filla va veure com l’amenaçaven amb un cúter al coll’, explica la mare de la Xènia.
De la Via Laietana la van dur a la Verneda; i d’allà, a la Ciutat de la Justícia perquè la jutgessa, Beatriz Balfagón, li prengués declaració.
En aquest trajecte un policia li va dir: ‘Caram, quines boles que hi dus, a la bossa’.
L’Anna explica: ‘La meva filla al·lucinava, és clar, i li va respondre: “Què dius?”
I el policia hi va tornar: “Què en volies fer, d’aquestes boles?”‘ Quan van arribar al jutjat ho va entendre.
La policia havia presentat com a prova de material subversiu contra ella una bola de petanca, bales de vidre i claus.
‘Però són tan ineptes que la mateixa bola de petanca i amb el número idèntic, ha aparegut com a prova inculpatòria de totes les bosses dels sis detinguts’, explica, indignada, la mare de la Xènia.
A més, assegura que la jutgessa, abans de prendre declaració als detinguts, ja va comunicar als seus advocats que decretaria presó sense fiança.
La Xènia avui ha pogut rebre la primera visita dels familiars, que asseguren que l’han vista amb força.
‘Però alhora està indignada, i confia que se sàpiga què li fan, a ella i als altres detinguts.’
Ara centra tots els esforços en la vista que hi haurà aquesta setmana vinent, en què el seu advocat, Benet Salellas, podrà fer la petició de llibertat.
Avui a Caldes de Montbui, d’on és filla la Xènia, desenes de persones han sortit al carrer per a demanar-ne la llibertat.

Response: La mare d’una empresonada a Barcelona, arran de la manifestació de la vaga general, ha denunciat agressions i vexacions durant tot el procés de detenció. També ha alertat de la manipulació de proves i la intimidació a què han estat sotmesos els encausats. La jutgessa, però, ha condemnat la jove a presó sense fiança per danys i atemptat contra l’autoritat.


Instruction: Fes un resum curt del text següent:

Context:
Junts enceta la setmana posterior a la reunió de la taula de diàleg tal com la va acabar: amb una defensa dels motius que van empènyer la formació a no ser present a la reunió amb el govern espanyol i la certificació que el partit està "complint" i sent "lleial" a l'acord firmat amb ERC per a la investidura de Pere Aragonès.
En la roda de premsa posterior a la reunió de l'executiva d'aquest dilluns, Junts ha ratificat el missatge i ha fet un emplaçament als partits independentistes per recuperar la unitat: negociar "plegats" els pressupostos generals de l'Estat.
La vicepresidenta i portaveu, Elsa Artadi, ha insistit que un front comú amb ERC i la CUP a Madrid atorgaria més "força" a l'independentisme davant del govern central.
Artadi ha demanat un "esforç compartit" de les forces polítiques sobiranistes per encarar un diàleg conjunt a Madrid i obtenir un millor "benefici" per a Catalunya en la discussió dels comptes públics a les Corts espanyoles.
Aquesta negociació conjunta, segons Junts, ha de tenir present el capítol d'inversions, així com la gestió descentralitzada dels fons europeus i de les partides extraordinàries del fons Covid.
La portaveu de la formació de Carles Puigdemont ha puntualitzat, però, que el debat sobre els pressupostos de l'Estat ha d'anar "lligat" a la defensa de l'amnistia i l'autodeterminació, consensos polítics de la majoria parlamentària del 52%.
Artadi ha expressat que seria un "error" que aquesta negociació no anés més enllà de les partides pressupostàries.
I ha avançat que, en les pròximes hores, els portaveus de Junts al Congrés i el Senat es posaran en contacte amb els d'ERC i la CUP.
Les paraules d'Artadi arriben després d'un cap de setmana d'activitat a Junts.
La formació va celebrar el primer consell nacional des del seu naixement, en el qual el secretari general, Jordi Sànchez, va posar context a les turbulències al Govern arran de l'episodi de desacord per la taula de negociació.
Sànchez va garantir que el seu partit no qüestionarà la legitimitat d'Aragonès -malgrat haver dit durant la setmana que mentia en relació als acords entre socis per la taula de diàleg-, es va posar a la seva disposició per negociar els pressupostos generals de l'Estat i va reivindicar Junts com el partit com a "embrió de la unitat nacional" que aconseguirà la independència.
Sànchez, però, va insistir en el missatge del veto de la Moncloa a Junts, una afirmació que discuteix implícitament l'autonomia d'Aragonès.
"Ens han vetat.
Ho han fet perquè portaríem sí o sí llum i taquígrafs a una trobada sense ordre del dia i sense claredat.
La nostra veu seria la veu de la no renúncia.
Apostem per una via dialogada, negociada, inevitablement la democràcia farà que acabi sent així.
Però no podem acceptar que aquells que vénen a negociar amb nosaltres ens imposin de què parlarem i qui parlarà en nom de l'independentisme", va apuntar dissabte.
Sànchez, Jordi Turull, Míriam Nogueras i Jordi Puigneró eren els integrants de la delegació que Junts va proposar al president de la Generalitat per completar la comitiva catalana a la taula de negociació.
Disposats a discutir sobre la llei electoral catalana
En relació a la proposta plantejada per ERC de reprendre els treballs de la llei electoral catalana, aparcada legislatura rere legislatura, Junts ha mostrat predisposició per treballar-hi.
"És una assignatura pendent en què Junts té la feina feta.
Quan es vulgui reprendre, hi serem", ha apuntat Artadi, que no ha aclarit si el seu partit ultima, de cara al debat de política general, en una proposta de resolució que plantegi una monitorització detallada de la taula de diàleg.
"És evident que hi haurà contingut polític sobre el conflicte", s'ha limit a afirmar.
L'acord de govern entre Junts i ERC que va permetre la investidura d'Aragonès recull la creació d'una comissió parlamentària de seguiment.
"Voldríem que tots els elements de l'acord es posessin en marxa el més aviat possible.
És un acord que estem seguint lleialment", ha reblat.
En la seva intervenció davant dels mitjans, la portaveu de Junts ha acusat el PSOE de "mala gestió interessada" per congelar la inversió per a l'ampliació de l'aeroport del Prat, l'endemà de la manifestació a Barcelona per expressar el rebuig al projecte de creixement de la infraestructura.
Artadi ha recordat que el president espanyol, Pedro Sánchez, va confirmar dimecres passat -en la reunió a Palau amb el president de la Generalitat- el seu "menysteniment absolut" a les inversions promeses a Catalunya, quan va donar per aparcada l'ampliació del Prat.

Response: Junts es reafirma en la negativa a participar a la taula de diàleg amb Espanya i en la lleialtat a Pere Aragonés, malgrat les últimes discrepàncies. Demanen la unió de totes les forces sobiranistes per a negociar, a Madrid, uns acords econòmics beneficiosos. A més, vol condicionar l’aprovació dels pressupostos de l’estat a la discussió d’algunes reivindicacions independentistes.


Instruction: Fes un resum curt del text següent:

Context:
Miquel Roca considera que la sortida al conflicte entre Catalunya i l'Estat no vindrà per una reforma de la Constitució.
Ha afirmat que cap dels actors de l'actual crisi política ha plantejat una solució que passi per una reforma del text.
Sí que ha sentenciat amb contundència que "el que es va fer amb consens és molt difícil que s'aconsegueixi sense consens".
Qui va ser un dels "pares" de la Constitució ha donat alguns consells sobre com s'hauria d'arribar a un nou consens entre Catalunya i l'Estat.
Roca Junyent ha advocat per un diàleg en què "es dissimulin les renúncies" que totes les parts han de fer i que cap dels actors posin en evidència l'altra part.
Per Roca, el que ara toca és facilitar que les parts en conflicte s'apropin.
Ha aconsellat, com a punt de partida, que es configuri un acord al Parlament de Catalunya amb dues terceres parts de la cambra.
"Algú dirà que a Madrid ens diran que no.
Provem-ho!", ha proposat, tot dient que "saber que estem en el cantó feble del terreny de joc ja ho sabíem".
Roca ha ratificat el seu entusiasme amb la Constitució de 1978, que, ha recordat, va ser avalada pel 91% dels catalans i va ser la primera aprovada per consens i sotmesa a referèndum popular per primer cop en la història d'Espanya.
Qui va ser un dels ponents de l'actual Carta Magna ha intervingut en el Cercle d'Economia i ha fet una defensa encesa del text del 78.
Roca Junyent ha assegurat que "la Constitució no està ni en la causa ni en l'origen dels problemes actuals".
"En tot cas -ha afegit-, pot estar-ho en la seva interpretació, però la culpa no la té la Constitució".
La sentència del TC, "un gran error"
L'exdirigent de CDC, en canvi, ha estat molt crític amb la sentència del Tribunal Constitucional sobre l'Estatut: "Va ser un gran error".
Roca ha afirmat que "el poble tanca el debat" i ha considerat greu que el TC esmenés la plana a una ciutadania que va ratificar un text estatutari, el dl 2006, que va ser fruit d'un acord entre les forces polítiques i aprovat al Congrés.
Roca ha rebutjat l'argument que la Constitució que es va elaborar fos fruit de la pressió dels poders fàctics: "La Pasionaria, Carrillo o Jorge Semprún no tenien cap por.
Si de cas, hi havia por a no repetir les bestieses del passat".
Ha insistit en què una constitució no és una eina de transformació, sinó que genera un marc convivencial que exigeix pacte i transacció per part de tothom.
Senat i finançament
Miquel Roca s'ha mostrat obert a una reforma constitucional, però amb molt de relativisme.
Ha considerat positiva una revisió del paper del Senat per fer-lo realment una cambra territorial, el que ja és un clàssic en els defensors de la reforma.
L'aposta estratègica del Cercle
El Cercle d'Economia insisteix en el que és la seva gran aposta estratègica per desbloquejar el conflicte polític entre Catalunya i l'Estat.
Fa mesos que l'entitat treballa a fons en un intent de reviscolar el debat sobre la reforma constitucional.
Aquest dimecres, quan falten poques hores per a la presa de possessió del nou president de la Generalitat, Quim Torra, el Cercle ha convidat un dels ponents de la Constitució per revisitar el projecte constitucional.
Entre el públic hi havia figures com l'exvicepresident i expresident de Catalunya Caixa Narcís Serra, el notari Juan José López Burniol, l'economista Antón Costas, el president del Port, Sixte Cambra, el financer Òscar Tusquets, l'exeurodiputat Carles Gasòliba i el diputat d'Units per Avençar Ramon Espadaler, entre d'altres.
El 4 d'abril passat, el Cercle va celebrar un acte sobre "El model territorial, a debat" en què es va presentar el document Idees per a una reforma de la Constitució, en què hi han col·laborat deu professors de Dret Constitucional i Administratiu.
Hi van participar acadèmics com Enric Fossas, Francesc de Carreras i Alberto López Basaguren, entre d'altres.

Response: Roca Junyent, fervent defensor de la Constitució del 78, reivindica el text com a eina de convivència i no de transformació. No creu que una reforma solucioni la crisi entre Espanya i Catalunya. L’ex dirigent polític recomana, més aviat, un intent de consens al Parlament i un apropament respectuós entre les parts que no deixi ningú en evidència.


Instruction: Fes un resum curt del text següent:

Context:
Les campanes ressonen a la plaça de Sant Pere a les 12 en punt i el públic anhela amb impaciència l'inici de la Patum de Lluïment.
Es tracta del segon dia d'una nova edició de la festa de Corpus berguedana, però és la primera ocasió en què es poden veure totes les comparses juntes – a excepció dels Plens que es veuran aquesta nit.
Enguany, el protagonisme se l'han endut les dones amb un salt de Maces íntegrament femení, un homenatge al que van fer vuit berguedanes el 29 de maig de 1960.
Aquest dijous, Isabel Cardona, una de les pioneres, ha vist la Patum des del balcó de l'ajuntament.
Ella va viure la gesta d'una manera "molt normal" i s'ha mostrat orgullosa d'haver pogut participar-hi "com una berguedana més".
La incògnita d'aquesta edició serà veure quina és l'afluència de públic a una festa que acostuma a ser multitudinària però que enguany coincideix amb Sant Joan.
Isabel Cardona és una de les vuit dones que el 29 de maig de 1960 va participar d'amagat en un ball de Maces íntegrament femení.
Fins que en acabar de saltar no es van treure la màscara, la gent que omplia la plaça de Sant Pere no va saber que eren dones, un fet inèdit.
La gesta va servir a les dones per començar a reivindicar-se en una festa que era molt masculina.
Fins llavors, les dones havien tingut algun tipus de presència però mai d'una manera tan notòria.
En la Patum de Lluïment d'aquest dijous se'ls ha volgut retre un homenatge i el salt l'han tornat a protagonitzar vuit dones.
D'entre aquelles que han saltat, cinc ja formen part de la colla i tres han debutat a la plaça per primera vegada.
En declaracions a l'ACN, Isabel Cardona ha explicat que l'oferta per saltar la Patum li va venir molt de nou, però no va dubtar ni un segon a dir que sí, "sense reflexionar-hi".
La saltadora ha relatat que no ho va explicar a ningú, ni a la seva parella amb qui començava a festejar.
L'excepció va ser el seu pare, una persona "molt patumaire" a qui va voler fer partícip.
"Va ser una sensació molt emocionant, d'haver format part de la Patum de veritat", ha explicat Cardona.
"Va ser molt bonic i és un acte que m'ha acompanyat tota la vida", ha afegit.
Sobre la repercussió que va tenir el fet, Cardona ha explicat que no es va fixar ni amb la cara que va fer la gent de la plaça quan es van treure la màscara.
"Jo estava terriblement contenta", ha explicat sense voler donar la importància que realment tenia un gest com aquell als anys 60.
Una altra de les novetats de la Patum que s'ha posat de relleu aquest dijous a la plaça han estat els vestits que estrenava la comparsa dels Nans Vells.
El nou vestuari, inspirat en els miquelets de Catalunya, ha sorgit d'un treball de recerca que ha liderat l'historiador berguedà Albert Rumbo.
Els vestits mantenen l'essència, però són molt més pràctics per moure's.
A més, la principal avantatge és que n'hi ha de diferents talles, cosa que permet adaptar-los a les característiques físiques dels diferents saltadors.
Els Nans Vells són del 1853 i van ser una regal a la ciutat de Ferran Moragues, diputat a Corts del districte de Berga quan optava a la reelecció al càrrec.
Pel que fa a les incidències registrades fins al moment, els Mossos d'Esquadra han realitzat 339 proves d'alcoholèmia, quatre de les quals han donat positiu.
A més, la Creu Roja ha realitzat 63 assistències, de les quals cap s'ha hagut de derivat a l'hospital comarcal Sant Bernabé.
Aquesta nit serà el torn de la Patum Completa amb els salts de totes les comparses a la plaça Sant Pere, amb especial atenció a la comparsa de Plens, una de les més esperades pel públic, que omple de foc la plaça.

Response: La Patum de Lluïment ha estat testimoni de l’homenatge al salt de Maces que, el 1960, van realitzar vuit saltadores berguedanes. Fins aleshores, les dones no havien tingut un paper tan protagonista. La resta de comparses es podran veure durant la Patum Completa d’aquesta nit. La més esperada, com sempre, serà la de Plens, que il·luminarà amb foc la plaça.


Instruction: Fes un resum curt del text següent:

Context:
El Govern ha anunciat aquest dimarts l'impuls d'una nova llei reguladora del sector del taxi i dels vehicles de lloguer amb conductor (VTC).
L'objectiu principal de la nova legislació és, segons el conseller de Territori i Sostenibilitat Damià Calvet, controlar el nombre i la transmissió de llicències VTC a Catalunya i evitar l'"especulació".
Actualment hi ha 2.418 llicències VTC a Catalunya però podrien augmentar fins a les 4.600 si la justícia dona la raó al sector dels VTC en els contenciosos administratius oberts.
La regulació de les llicències suposarà que la Generalitat intervingui en la transmissió de llicències i el Govern valora recuperar-ne per tornar-les a atorgar de nou a través d'un concurs públic.
Calvet també ha avançat que la Generalitat necessitarà diners per impulsar aquesta regulació però no ha concretat la via per obtenir-los.
Calvet ha qualificat la nova llei de "reforma integral" i ha assegurat que vol posar el focus sobre les necessitats dels usuaris.
A banda del control sobre les llicències, la llei també abordarà la formació dels conductors de taxi i VTC, les seves hores de descans, el taxi compartit o la millora de les flotes de vehicles a partir de criteris ambientals.
A més, també inclourà un pla de digitalització del sector del taxi.
El Govern preveu celebrar una consulta pública sobre la llei a l'abril i començar a tramitar el text legislatiu "immediatament després" en paraules de Calvet.
Decret llei aprovat
El Govern ha anunciat la nova llei després d'aprovar aquest dimarts el decret llei de mesures urgents en matèria de transport de viatges mitjançant el lloguer de vehicles amb conductor (VTC), que estableix les condicions d'explotació i control d'aquest servei a tot Catalunya.
La norma entrarà en vigor divendres, l'endemà de la seva publicació al Diari Oficial de la Generalitat de Catalunya (DOGC) i el Parlament té un mes de convalidar-lo.
La norma preveu una precontractació d'un interval de temps mínim de 15 minuts i habilita ajuntaments o ens locals metropolitans a augmentar-lo, segons consta en la documentació de l'executiu.
En les negociacions en el marc de la vaga de taxistes, l'Àrea Metropolitana de Barcelona (AMB) es va comprometre en establir el període de contractació en una hora.
— Govern.
Generalitat (@govern) 29 de gener de 2019
En relació a la precontractació, el decret llei aprovat pel Govern no recull mesures específiques per la utilització dels vehicles VTC en punts de gran concurrència, com per exemple aeroports, estadis, ports o hospitals.
Un dels aspectes aprovats és que es prohibeix la geolocalització prèvia i també que els vehivles VTC circulin per les vies captant clients.
"Per tant, els obliga a estar estacionats en aparcaments o garatges", assenyala el decret, presentat pel conseller de Territori i Sostenibilitat, Damià Calvet.
El fet de tenir prohibida la geolocalització amb caràcter general implica que només es pot activar quan l'usuari ha contractat el servei.
El decret també preveu que les empreses i conductors de vehicles VTC també hauran de deixar constància de la seva activitat en un registre habilitat per la Generalitat.
En el registre hi hauran d'aparèixer tots els serveis que els vehicles VTC facin cada dia.
D'altra banda, no respectar el període de precontractació de quinze minuts suposaria una vulneració greu del decret llei que podria suposar una sanció de 1.000 euros als conductors de VTC.
La posició dels treballadors
Els treballadors dels VTC van assenyalar ahir que estarien disposats a acceptar els 15 minuts de precontractació previstos en el decret.
Una representació de tres treballadors, entre les quals hi havia la conductora María José Delgado, es van reunir amb Calvet.
Treballadors del sector protestaven aquest dimarts davant del Palau de la Generalitat arran del contingut del text aprovat per l'executiu.
Segons va explicar Delgado, el conseller els va refermar la intenció d'incloure el quart d'hora de precontractació i els va traslladar que hi ha un projecte de llei en marxa amb "totes les parts" que tindrà en compte les reivindicacions tant del sector dels VTC com dels taxistes.
Els conductors VTC i les empreses debatran en les pròximes hores si ho acaben acceptant i aixequen les protestes.
Pel que fa l'hora de marge quedaria en mans de l'Ajuntament però segons Delgado els van comentar que "no hi ha motius".
Missatge de Calvet a PP i Ciutadans
Calvet ha aprofitat l'anunci de la nova llei i la presentació del decret llei per llançar un missatge al PP i Ciutadans.
Tot i que el Congrés dels Diputats va aprovar el reial decret per fer aquest pas, PP i Ciutadans van forçar que s'hagués de ratificar en forma de decret llei, la qual cosa obre la porta a la presentació d'esmenes.

Response: La Generalitat ha posat en marxa una nova legislació per a controlar les llicències i l’activitat dels VTC. També es regularan les condicions d’explotació del servei. Amb les noves mesures, es vol evitar l'especulació i garantir les necessitats dels usuaris. A més, existeix la intenció de donar resposta a les reivindicacions tant de taxistes com de conductors de VTC.


Instruction: Fes un resum curt del text següent:

Context:
L'entorn del president del govern espanyol, Mariano Rajoy, dóna ja per segura la celebració d'un debat d'investidura a finals de més en què una abstenció socialista li facilitarà la reelecció previsiblement a l'entorn del 29 d'octubre.
Així es desprèn de les converses que ha mantingut aquest dimecres el mateix Rajoy i membres del seu equip amb diversos interlocutors en el transcurs dels actes oficials del Dia de la Hispanitat.
Als mateixos actes s'ha pogut constatar també la divisió al sí del PSOE entre els partidaris de l'abstenció i els que mantenen al 'no' a Mariano Rajoy.
La referència a Catalunya l'ha fet el president de Castella-La Manxa, Emiliano García-Page, que ha assegurat que el "desafiament" independentista és "el major problema polític i social d'Espanya".
Rajoy, que ha volgut felicitar el Dia de la Hispanitat amb dos missatges a Twitter i Instagram on ha escrit: "orgullosos del nostre país" i una emoticona de la bandera d'Espanya, ha mantingut una conversa amb els periodistes a la recepció que ha tingut lloc al Palau Reial on s'ha mostrat convençut que serà investit l'última setmana d'octubre.
Segons han publicat alguns mitjans, Rajoy negocia ser investit el dissabte 29 d'octubre.
Al llarg de la jornada el president espanyol ha conversat amb diversos representants del PSOE.
Destaquen les converses amb la presidenta d'Andalusia, Susana Díaz, i el president de la gestora del PSOE, Javier Fernández.
Fonts del seu equip apunten que la interlocució enter el govern espanyol i els socialistes ha millorat substancialment després de la sortida de Pedro Sánchez.
Amb tot, el president espanyol apunta que en aquests moments els seus interessos li aconsellen no fer declaracions públiques ni sobre la seva investidura ni sobre la situació interna del PSOE.
"El millor que puc fer és estar callat", ha apuntat en conversa amb els periodistes.
Ha admès que encara no ha començat a treballar en el discurs d'investidura.
El seu convenciment contrasta amb la batalla interna al sí del PSOE.
Malgrat que la presidenta de la Junta d'Andalusia, Susana Díaz, s'ha mostrat convençuda que "hi haurà acord" per investir Mariano Rajoy, no tots els barons socialistes comparteixen aquesta voluntat.
Francina Armengol ha mantingut aquest dimecres diverses converses sobre la qüestió i l'exlehendakari Patxi López ha afirmat en una entrevista a El Correo que defensarà el 'no' al Comitè Federal del dia 23.
García-Page alerta de l'independentisme
En una jornada marcada pels contactes per a la investidura el president de Castella-La Manxa, Emiliano García-Page, s'ha encarregat de fer referència a Catalunya.
"Crec que avui per avui el desafiament independentista a Espanya és el major problema polític i social que podem tenir com a nació i com a Espanyols, i els que creiem en la igualtat d'oportunitats i dels espanyols avui hem de fer un acte més racional que mai de defensa de la unitat del país", ha dit.
Iglesias: "La pàtria es defensa d'una altra manera"
El líder de Podem, Pablo Iglesias, que no ha assistit a l'acte, ha penjat un vídeo a internet on ha afirmat que "la pàtria es defensa d'una altra manera" i ha ironitzat sobre els "patriotes que es pengen medalles i van a defilades" però tenen "comptes a paradisos fiscals".
"Els patriotes treballen i no tenen perquè embolicar-se amb banderes, i no necessitem identificar-se necessàriament amb els símbols", ha dit Iglesias, que ha recordat que al 2016 cal pensar en "una pàtria més moderna que s'assembli més a la gent i no tant a les elits".
Les absències marquen la desfilada militar del 12-O
La recepció ha tingut lloc després la desfilada militar presidida pel rei Felip VI, a la que ha assistit la plana major del govern espanyol i de les institucions espanyoles, així com el president de la gestora del PSOE, Javier Fernández.
No hi ha estat presents els presidents de la Generalitat de Catalunya, Carles Puigdemont; del País Basc, Iñigo Urkullu; de Navarra, Uxue Barkos; de la Generalitat Valenciana, Ximo Puig, i de Galicia, Alberto Núñez Feijóo.
Tampoc hi ha estat presents els líders de Podem i la majoria de formacions nacionalistes.
Només hi ha enviat representants el PP, PSOE, C's, UPN i Foro.
Per contra, ERC, PDC, PNB, Compromís, Bildu i Podem no hi han assistit.
Durant la desfilada –que ha tingut lloc sota la pluja- s'ha pogut veure xerrant sota un mateix paraigües els presidents de les Balears, Francina Armengol, i de la Junta d'Extremadura, Guillermo Fernández Vara.
També han xerrat els portaveus del PP i del PSOE al Congrés, Rafael Hernando i Antonio Hernando.
Susana Díaz defensa el "projecte comú" dels espanyols
Abans d'assistir a la desfilada, la presidenta de la Junta d'Andalusia, Susana Díaz, ha afirmat que cal "posar en valor" el projecte "comú" dels espanyols, que "té futur".
Ha assegurat que els actes del Dia de la Hispanitat són una bona forma de posar de manifest el "respecte a les institucions".

Response: Les declaracions d’alguns polítics en el Dia de la Hispanitat han evidenciat un panorama mogudet. Així, mentre Rajoy s’ha mostrat confiat en la seva futura investidura, el PSOE continua dividit entre els que estan a favor o en contra de la mateixa. Per la seva banda, Iglesias i García-Page han manifestat les seves opinions enfrontades sobre la pàtria.


Instruction: Fes un resum curt del text següent:

Context:
Per cada oferta de treball de talent digital només hi ha 17 candidats, una xifra molt inferior als 37 que es postulen de mitjana per a perfils no tecnològics.
És una de les conclusions de l'estudi Digital Talent Overview 2019, elaborat per Barcelona Digital Talent.
Segons l'informe, la bretxa entre oferta i demanda segueix creixent en el sector TIC a la capital, on una de cada deu ofertes laborals (11,4%) ja són digitals.
Aquest creixement en l'oferta de més del 40% respecte a l'any passat es contraposa amb un augment del 7,5% de talent per ocupar els càrrecs tecnològics que genera la indústria 4.0.
El document també revela que el 30% dels professionals TIC a la capital catalana són d'altres ciutats i pronostica que, d'aquí a quatre anys, les professions més demandades seran especialistes en anàlisi de dades i científic, intel·ligència artificial i machine learning i directors generals.
En les conclusions de l'estudi, els investigadors alerten que hi ha la necessitat de reduir la bretxa de talent digital existent per donar resposta a les demandes del mercat de Barcelona.
En aquest sentit, plantegen diferents línies d'actuació per revertir aquesta situació, des del foment de la conscienciació social per promoure les competències digitals i el reciclatge professional a l'atracció de talent internacional.
També contempla mesures com adaptar els programes formatius segons les necessitats del mercat i fer ús del Big Data per saber en temps real l'estat del talent digital i les necessitats del mercat.
Barcelona: pol d'atracció de talent del sector digital
Madrid i Londres són les ciutats que més talent exporten a Barcelona, una ciutat on el 30% dels professionals TIC són de fora de la capital.
Segons els redactors de l'estudi, aquest fet demostra que la capital catalana continua sent una ciutat amb una alta capacitat d'atracció de talent digital.
D'altra banda, en l'àmbit de les tecnologies, el Big Data és la que proporcionalment més talent importa a Barcelona, amb el 58,7%, seguit de la ciberseguretat amb el 42,67%.
Les professions del futur: anàlisi de dades, intel·ligència artificial i machine learning
L'estudi Digital Talent Overview 2019 publica que en els pròxims quatre anys es preveu un auge de les noves tecnologies que incrementarà la demanda de professions com especialistes en anàlisi de dades i científic, programadors de software i d'apps i professionals del comerç electrònic i xarxes socials.
En contraposició, es preveu que poden quedar obsolets llocs de feina relacionats amb l'automatització de processos i vinculats a l'entrada de dades, la compatibilitat i les nòmines, secretaria, auditoria i caixers, entre d'altres.
De l'informe es desprèn que actualment, a Barcelona, les posicions més demandades de tecnologies consolidades són les relacionades amb el desenvolupament web i d'aplicacions mòbils i amb l'experiència de l'usuari.
En aquest sentit, perfils clàssics com Java developer, SAP developer o .NET developer són encara molt demandats.
Per la seva banda, les tecnologies emergents requereixen perfils molt específics relacionats amb la intel·ligència artificial, seguida de prop per la Internet de les Coses (IoT) i la impressió 3D, que és la que més treballadors ocupa.
A Europa, 900.000 vacants
A Europa també es necessiten professionals digitals, concretament es calcula que seran necessaris uns 900.000, d'aquí al 2020.
En aquesta línia, en els darrers anys, la demanda de professionals amb competències digitals a Europa ha augmentat un 36,1%, molt superior a l'increment del 3,2% en la resta de professions, apunta el document.
Pel que fa a l'assignatura pendent d'incorporar la dona al sector digital, les dades mostren que la formació de les dones en cursos d'educació superior TIC només representa el 17% del total.
Mentre que a Espanya, les dones amb estudis superiors TIC no arriben al 13%, en el cas de Barcelona, la xifra supera la mitjana europea i del total dels 67.720 professionals digitals existents, un 22% són dones.

Response: Segons un estudi, Barcelona hauria de reduir la bretxa entre oferta i demanda en l’àmbit de les professions digitals. L’informe presenta una capital catalana atractiva pel talent estranger i augura un augment, durant els pròxims anys, en la contractació d’analistes de dades i d’especialistes en programació digital. Quedarà pendent la incorporació de més dones al sector de les noves tecnologies.


Instruction: Fes un resum curt del text següent:

Context:
La defenestració de Lorena Roldán com a cap de cartell a Catalunya i la seva substitució per Carlos Carrizosa ha desfermat una tempesta interna a Ciutadans.
El fet que entre els signants hi hagi quatre diputats al Parlament, i que siguin persones del pes específic de Carmen de Rivera, Antonio Espinosa, Sergio Sanz i María Francisca Valle dona una mostra del clima de malestar que hi ha al partit després de la decisió sobre Roldán.
La decisió de forçar la renúncia de Roldán va ser adoptada per la permanent, nucli reduït de la direcció.
L'executiva, que es reunirà en els propers dies, ratificarà el recanvi de cap de cartell.
Ciutadans
Diputats de Cs demanen que es revoqui la designació de Carrizosa com a candidat
Una vintena de membres del partit s'adreça a la comissió de garanties en considerar que la substitució de Lorena Roldán infringeix els estatuts
La comissió de garanties que haurà de resoldre la denúncia presentada pels militants i diputats catalans viu una situació difícil.
Segons ha pogut saber NacióDigital, hi ha una tensió entre l'executiva i la comissió, atribuïda segons fonts internes a una manera de treballar de l'executiva considerada poc curosa per part del president de la comissió de garanties.
Jesús Galiana, un advocat i exdiputat al Parlament, és qui encapçala la comissió.
Segons fonts de Ciutadans, Galiana fa temps que està neguitós amb el funcionament intern del partit i podria presentar la seva dimissió en els propers dies.
Xavier Alegre, un senador que se'n va
La designació de Carrizosa a dit ja va provocar una primera trencadissa en el partit quan, la setmana passada, el senador Xavier Alegre, membre de la cambra alta designat pel Parlament, va anunciar que abandonava el partit.
Hi ha una forta tensió entre l'executiva i el president de la comissió de conflictes, l'exdiputat Jesús Galiana, que estaria estudiant la seva dimissió
De moment, Alegre -exregidor i tinent d'alcalde del PSC a Sant Feliu- continuarà de regidor i senador, una responsabilitat aquesta que conclourà quan es dissolgui el Parlament i es convoquin les eleccions.
Degoteig d'abandonaments
El descontent envers la manera de fer des de la cúpula no és d'ara.
Ciutadans ha anat patint moltes desercions en els darrers temps, en bona part de militants que discrepaven de la línia erràtica que ha anat adoptant la direcció.
Des de Francesc de Carreras, un dels fundadors, incòmode amb la decisió d'Albert Rivera de tancar pactes de dretes que incloguessin Vox i optar per una oposició rotunda a Pedro Sánchez, a Javier Nart o Carolina Punset.
Després de la marxa d'Albert Rivera, amb un nou gir al centre liderat per Inés Arrimadas, van estripar el carnet figures situades en la branca més conservadora del partit, com Marcos de Quinto o l'exportaveu al Congrés Juan Carlos Girauta.
Els quatre diputats rebels
La darrera crisi del partit ha posat de nou en primer pla la figura de quatre diputats de Ciutadans al Parlament.
Tots ells s'han alineat amb les posicions més crítiques amb la direcció i van fer costat a la candidatura de Francisco Igea, alternativa a la d'Inés Arrimadas.
Van perdre, però es van endur un 25% dels vots.
Qui són aquests quatre diputats rebels, alguns d'ells veritables "pota negres" de la formació?
- Carmen de Rivera.
És una de les fundadores de Ciutadans i el càrrec electe més veterà del partit.
Va ser una dels tres primers diputats elegits al Parlament, junt amb Albert Rivera i Jordi Cañas.
És advocada i ha estat membre de l'executiva.
- Antonio Espinosa.
Va ser secretari d'acció política i responsable de l'elaboració dels programes electorals dels partits.
Aquesta tasca li va donar prestigi i reconeixement entre la militància.
De jove va militar a Alternativa Verda.
- Sergio Sanz.
Arquitecte de professió, sempre se l'ha ubicat en el sector més progressista del partit.
En el congrés del 2017 va promoure l'esmena que defensava mantenir la referència al socialisme democràtic en la definició del partit.
- María Francisca Valle.
És una altra de les històriques del partit, al qual va entrar a militar l'any 2006.
És molt coneguda entre les bases, ja que ha estat de les diputades que ha participat en més actes en agrupacions.

Response: El canvi de candidat imposat per la direcció de Ciutadans a Catalunya ha provocat la indignació entre alguns membres del partit, que han dirigit una queixa a la comissió de garanties. Entre les persones desencantades amb el gir del partit, es troben quatre diputats i figures fundadores de la formació. S’acabaran sumant a les múltiples desercions que han patit últimament?


Instruction: Fes un resum curt del text següent:

Context:
L’organització Poble Lliure, integrada a la CUP i defensora del sí a l’acord amb Junts pel Sí, ha emès avui al matí un comunicat en què critica la decisió ‘de no facilitar la formació de govern’ que va prendre el consell polític de la CUP.
El comunicat és dur, contundent i molt crític envers els sectors de la CUP que han defensat el no a la proposta d’acord de Junts pel Sí: considera que aquest no ‘incompleix la promesa electoral de ser l’accelerador i la garantia del procés independentista’, i troba greu que des de l’esquerra independentista s’hagi qüestionat el mandat del 27-S i critica que la negociació s’hagi centrat ‘obsessivament en el nom d’una persona’.
Afegeix que ‘correspon a les diferents organitzacions i persones que han defensat el perillós escenari actual i sobretot a la Crida Constituent, que és qui ha dirimit l’empat dins la CUP, de gestionar la nova situació i responsabilitzar-se de les conseqüències que se’n derivin.’
Poble Lliure també avisa que no donarà suport a cap candidatura de la CUP que rebaixi el contingut independentista en el seu programa o que substitueixi l’objectiu estratègic de la independència pel d’un referèndum unilateral, ‘que només serviria per erosionar encara més l’hegemonia independentista, un objectiu prioritari dels dirigents d’En Comú Podem.’
El comunicat també retreu a Artur Mas, a CDC i ERC que hagin actuat de manera partidista i sense sentit de país, i diu a convergents i a republicans que tenen temps fins diumenge per rectificar.
Ací podeu llegir el comunicat íntegre de Poble Lliure:
“Poble Lliure considera un error greu la decisió del Grup d’Acció d’Acció Parlamentària (GAP) de la CUP-Crida Constituent de no facilitar la formació de govern.
D’entrada, aquesta decisió suposa incomplir la promesa electoral de ser l’accelerador i la garantia del procés independentista i que si la CUP-CC era decisiva es proclamaria la República Catalana independent; d’altra banda, i aquesta la qüestió més rellevant, posa en perill l’acumulació de forces obtinguda pel moviment independentista fins al 27S.
Evidentment, aquest error no és pas exclusiu de la CUP i sobretot el GAP, sinó que també hi han influït, i molt, els interessos partidistes de CDC i ERC.
Aquestes dues forces polítiques han estat més interessades en la seva batalla particular per l’hegemonia dins el camp independentista que no pas a facilitar una investidura i acord de govern.
Resulta paradoxal que Artur Mas critiqui «la manca de sentit de país» de la CUP quan podria aplicar el mateix retret a CDC.
En tot cas, fins diumenge tant ERC com CDC tenen l’oportunitat de rectificar.
També Poble Lliure hi té la seva part de responsabilitat, especialment per haver reaccionat massa tard quan es veia que les negociacions s’estaven centrant obsessivament en el nom d’una persona, una perspectiva reduccionista.
De fet, com es desprèn de nombroses declaracions, la sensació és que per a molta gent el procés negociador entorn de tres eixos (full de ruta, procés constituent i pla de xoc) ha estat una excusa, ja que a tort i a dret s’ha repetit que si Junts pel Sí canviava el candidat hi hauria acord.
Considerem també greu que des de determinats sectors de l’esquerra i fins de l’Esquerra Independentista s’hagi qüestionat el mandat del 27S.
I ho ha fet la mateixa gent que en els seus discursos presenten sovint mobilitzacions i reivindicacions de moviments petits com a representatives de la voluntat popular.
És un contrasentit d’aplicar al moviment independentista una visió purament quantitativa de la lluita política, alhora que es menystenen alguns aspectes qualitatius, com ara el paper cabdal de la mobilització popular o que el 27S va confirmar l’hegemonia de projecte independentista i la possibilitat de mantenir la iniciativa política, la qual s’ha perdut en aquests mesos.
En tot cas, correspon a les diferents organitzacions i persones que han defensat el perillós escenari actual i sobretot a la Crida Constituent, que és qui ha dirimit l’empat dins la CUP, de gestionar la nova situació i responsabilitzar-se de les conseqüències que se’n derivin.
En aquest escenari de possibles noves eleccions volem deixar clar que Poble Lliure no acceptarà cap proposta que suposi rebaixar el contingut independentista de la CUP.
Sempre hem defensat acords amb altres forces o espais polítiques però a partir d’eixos programàtics, no pas a partir de qüestions estètiques com ara 200 euros amunt o avall del sou dels càrrecs públics Dit altrament, Poble Lliure no avalarà cap candidatura o un govern autonòmic que substitueixi l’objectiu estratègic de la independència per un hipotètic referèndum unilateral, que, a més de ser una repetició del 9N de 2014 que a tot estirar tindria una participació lleugerament superior, només serviria per erosionar encara més l’hegemonia independentista, un objectiu prioritari dels dirigents d’En Comú Podem.
Finalment, volem agrair a Antonio Baños la tasca feta.
De ben segur, amb ell i persones com ell construirem la República Catalana independent.”

Response: Poble Lliure ha censurat el no de la CUP a un govern independentista pel simple fet d’estar en desacord amb el nom del candidat, la qual cosa ni accelera ni garanteix la consecució del projecte sobiranista. També ha instat CDC i ERC a canviar d’actitud. Finalment, l’organització no recolzarà cap candidatura per a qui la independència no sigui l’objectiu prioritari.


Instruction: Fes un resum curt del text següent:

Context:
La presó de Lledoners, al Bages, ha tornat a convertir-se en escenari de reivindicacions.
Aquesta vegada, però, un simbòlic llaç negre -i no només groc- ha acompanyat els membres dels Comitès en Defensa de la República (CDR), que han envoltat aquest emplaçament on, actualment, resten en presó provisional Quim Forn, Jordi Turull, Josep Rull, Raül Romeva, Oriol Junqueras, Jordi Sànchez i Jordi Cuixart.
El record de l'atemptat que va colpir Catalunya el passat 17 d'agost del 2017 -amb 16 morts i més d'un centenar de ferits a Barcelona, Cambrils i Alcanar- ha acompanyat, des dels afores de la presó, les nombroses banderes estelades que habitualment ja s'hi concentren per demanar l'alliberament dels presos.
Aquesta vegada, però, la voluntat és reconèixer la tasca de qui va ser conseller d'Interior durant l'atac gihadista de l'agost passat, Quim Forn, amb una continuació de l'homenatge a les víctimes.
— NacióPolítica (@naciopolitica) 17 d’agost de 2018
Els actes en record de les persones ferides i dels familiar d'aquelles que van perdre la vida han tingut diferents escenaris aquesta setmana, tot i que el gruix ha estat aquest divendres amb l'acte central a Barcelona.
Allà, la parella de Forn, Laura Masvidal, ha acompanyat el president de la Generalitat en representació del seu marit.
Quan ha tingut l'oportunitat d'encaixar la mà amb el rei Felip VI, li ha etzibat: "No sóc jo qui hauria de ser aquí".
L'Estat no ha perdonat Forn i Trapero
Més de 2.000 persones han omplert els camps situats al costat del centre penitenciari que reclou els presos polítics catalans.
Malgrat la pluja i l'amenaça de mal temps, la convocatòria dels CDR ha aconseguit mobilitzar una vintena d'autocars vinguts d'arreu de Catalunya, així com un centenar de vehicles particulars, que han causat retencions a la carretera que arriba fins a la presó.
L'ambient de la reivindicació, però, ha estat diferent de l'habitual.
Les consignes han rebaixat el to per donar pas als xiulets, i el record per a les víctimes i les famílies també ha tingut un pes important.
Entre els clams que s'han escoltat, hi ha "llibertat presos polítics", "no esteu sols" i "Borbó a la presó".
Durant la tarda han anat arribant diferents tractors de les ADF del Bages, així com el col·lectiu de Motards per la Independència.
En l'acte, que ha començat amb retard a causa de la pluja i ha estat presentat per l'actriu Estel Solé, s'ha reclamat l'alliberament de Forn i els presos, així com l'existència d'una policia amb tots els drets.
"L'estat espanyol prefereix córrer el risc de possibles atacs abans de reconèixer els Mossos i la Generalitat com un subjecte polític", ha denunciat l'actriu.
I per aquesta diligència, perquè Espanya "no ha perdonat, ni Forn ni Trapero" per la feina que van fer durant els atemptats, ara estan processats per rebel·lió o sedició: "Nosaltres ho tenim clar, hem vingut fins aquí per recuperar la seva figura i la seva gran feina".
"En unes circumstàncies normals, l'ANC no hauria d'organitzar un acte com aquest", ha continuat la presidenta de l'ANC, Elisenda Paluzié.
Quan es van succeir els atemptats, Catalunya i els seus servidors públics van respondre amb excel·lència, ha recordat.
"Aquell dia ens vam sentir un Estat, i els Mossos hi van ajudar, i un mes després, ens vam sentir poble amb el referèndum de l'1 d'octubre", ha afirmat.
Les circumstàncies actuals, però, han canviat, i ha denunciat que els màxims responsables de l'operatiu són a la presó o processats per "causes molt greus".
"Tenim moltes foscors per resoldre", ha reconegut Paluzié, fent referència a les mancandes dels Mossos per ser a l'Europol.
A aquesta consideració s'ha sumat el vicepresident d'Òmnium Cultural, Marcel Mauri, que ha posat en valor la capacitat de Catalunya de ser "un poble de pau i un poble d'acollida" que passa per sobre de qualsevol rei.
"Cap Borbó es pot atorgar el protagonisme un dia com avui, vergonya", ha etzibat.
Torra ha donat el punt i final als parlaments.
"Gràcies per mullar-vos avui, cada dia, pels drets nacionals, pels drets socials i per la independència de Catalunya", ha començat.
En aquest sentit, el president de la Generalitat ha recordat que, després de la "nit fosca" de l'últim any, ara els catalans estan "més decidits que mai a fer realitat la República" i mantenir els valors de pau i convivència, tal com s'està demostrant aquests dies.
Visiblement emocionat, Torra també ha tingut unes paraules per a les famílies de les víctimes de l'atemptat, al temps que ha fet autocrítica: "Ens hem compromès la que faci falta, el més important són les persones".

Response: Els terrenys adjacents a la presó de Lledoners s’han omplert per a recordar les víctimes dels atemptats del 17-A, però també per a retre homenatge a l’excel·lent labor com a conseller d’Interior que va realitzar Quim Forn en aquell moment. A les habituals consignes per l’alliberament dels presos, s’han afegit alguns crits a favor d'una policia catalana amb plens drets.


Instruction: Fes un resum curt del text següent:

Context:
‘Això la fiscalia t’ho afina, fem una gestió’, se sent en uns enregistraments publicats l’any passat pel diari Público.
Ho deia Jorge Fernández Díaz, que era ministre d’Interior espanyol, al director de l’Oficina Antifrau de Catalunya, Daniel de Alfonso.
Era l’octubre del 2014, i d’aquesta manera Fernández Díaz tranquil·litzava De Alfonso sobre la poca solidesa d’algunes de les proves i informacions que examinaven per mirar d’ensorrar polítics independentistes.
Les declaracions dels compareixents a la comissió d’investigació al parlament sobre l’operació Catalunya deixen clara una cosa: la inacció absoluta de la fiscalia i de tots els aparells de l’estat tot i les proves clamoroses de la comissió de delictes molt greus; la connivència de la fiscalia en l’entramat d’una policia paral·lela que es movia per les clavegueres de l’estat.
Ningú no mou ni un dit perquè s’investigui a fons en l’àmbit judicial què feia l’operació Catalunya i qui hi havia implicat.
El periodista de Público Carlos Enrique Bayo exclamava la setmana passada, desesperat, en la comissió del parlament: ‘Acuso magistrats i fiscals d’encobriment, de prevaricació… Si us plau, querelleu-vos contra mi!’
En aquest article apuntem alguns dels fets més escandalosos i que poden ser constitutius de delicte i que la fiscalia ha passat per alt.
Un enregistrament il·legal?
Público va lliurar els enregistraments a la fiscalia general de l’estat en funcions, que dirigia Consuelo Madrigal, perquè fossin analitzats.
En aquell moment el ministre Fernández Díaz deia que els enregistraments eren il·legals.
I fa un mes, en la comissió del congrés va repetir-ho, i va dir que ell era la víctima de tot plegat.
Però la fiscalia general de l’estat no ha obert mai cap diligència per la denúncia feta per un ministre en seu parlamentària segons la qual va ser víctima d’unes escoltes il·legals.
I al seu despatx.
Tal com observava la periodista Patricia López en la comissió parlamentària, el PP, PSOE i Ciutadans s’han oposat que declarés al congrés l’única persona que havia declarat que sabia com s’havien fet aquells enregistraments i qui els tenia desats: el comissari Eugenio Pino.
Víctima d’un xantatge?
Fernández Díaz també va denunciar haver estat víctima d’un xantatge, és a dir, que algú havia esbombat aquells enregistraments en el moment adequat per fer-li mal per a les eleccions del 26-J.
Fernández Díaz volia conspirar amb De Alfonso contra l’independentisme.
Patricia López recordava al parlament: ‘Només si el ministre feia alguna cosa que vorejava el límit de la llei podia ser extorquit: si no tingués importància, si fos legal, ningú no hauria tingut interès a enregistrar-lo.
Però si no s’analitzen els enregistraments íntegrament no es podrà saber quan menteix Fernández Díaz: si quan diu que va ser enregistrat il·legalment o quan diu que no conspirava.’
Identitats fictícies, ús de fons reservats
Els enregistraments van arribar a Público al mateix temps que el cap d’afers interns destituït, Marcelino Martín Blas, lliurava un informe al jutjat de Madrid que investigava l’enregistrament il·legal d’agents.
Era un informe del CNI perquè fos encausada i detinguda la cúpula policíaca de Fenández Díaz: Eugenio Pino, el seu cap de gabinet, José Ángel Fuentes Gago, el comissari Villarejo i el comissari Castaño.
‘Tots han estat implicats en operacions il·legals, entre les quals l’operació Catalunya –explicava López– amb la utilització d’identitats fictícies sense supervisió judicial, guanyant diners amb empreses privades que suposadament es posen al servei de l’estat sense control, amb el pagament de fons reservats i amb la manipulació o la falsificació de documents oficials que es filtren a determinats periodistes perquè facin titulars escandalosos.’
Xantatge a la casa reial
Enrique García Castaño era, fins a començament d’enguany, cap de la unitat central de suport operatiu de la policia.
I va ser rellevat del seu lloc quan es va revelar un enregistrament en què confessava que els seus dos ex-companys Eugenio Pino i José Manuel Villarejo feien xantatge al CNI i a la casa reial espanyola amenaçant d’esbombar draps bruts del rei emèrit Juan Carlos de Borbó si els tornaven a cridar a declarar.
En el xantatge, hi van participar també els periodistes Eduardo Inda i Manuel Cerdán, d’OK Diario.
La fiscalia no ha obert cap investigació.
Emblanquiment de diners, policia paral·lela
L’ex-comissari Villarejo combinava el càrrec a Interior amb les seves empreses privades, amb les quals suposadament va emblanquir 25 milions d’euros, segons un informe que la fiscalia té desat des de fa un any.
Però no ha començat cap investigació.
Justament Villarejo reconeix que ofereix serveis propis dels cossos de seguretat amb les seves empreses.
Ens trobem amb un cas d’incompatibilitats dels funcionaris públics.
La periodista Patricia López diu: ‘Villarejo m’explica que organitza una policia paral·lela al servei de multimilionaris amb l’ajut i el suport dels seus amics i fiscals.
Ho hem publicat, i ningú no ho ha investigat.
I vam identificar aquests milionaris: Adrián de la Joya, López Madrid (OHL).
I quina casualitat que aquests són els que apareixen en l’operació Lezo.
Villarejo és investigat?
De cap manera.’

Response: Els periodistes citats a declarar en el marc de la comissió d’investigació sobre l’Operació Catalunya han posat de manifest no només la passivitat de la fiscalia, sinó la seva complicitat, per a encobrir tot un entramat il·legal a càrrec d’una organització policíaca corrupta i protegida per l’estat. Així, s’han quedat sense investigar greus delictes de xantatge, malversació o falsificació documental.


Instruction: Fes un resum curt del text següent:

Context:
L'Ajuntament de Figueres portarà davant del Síndic de Greuges la problemàtica dels talls de llum que pateix el sector oest de la ciutat i, especialment, el barri del Culubret.
L'alcalde, Jordi Masquef, assegura que els veïns han patit 134 avaries en el que portem d'any i denuncia que Endesa no adopta prou mesures per frenar-ho.
Masquef es va reunir dimecres amb la directora general de la companyia a Catalunya, Isabel Buesa, el conseller d'Interior, Miquel Buch i el director general d'Energia i Mines, Pere Palacín.
A la trobada, es va abordar la situació i l'alcalde va presentar un "full de ruta" amb l'objectiu de posar-hi solucions a curt termini.
Entre elles, proposava la instal·lació de generadors elèctrics al barri per garantir el servei quan hi hagi interrupcions.
"El Culubret ja és una vergonya nacional i és hora que tot Catalunya ho sàpiga", afirma Masquef.
Figueres vol que el Síndic de Greuges de Catalunya, Rafael Ribó, intercedeixi en la problemàtica de talls de llum que pateix des de fa anys la zona oest de la ciutat i, sobretot, el Culubret.
"Volem que es preguin mesures", remarca.
"La situació del Culubret ja és una vergonya nacional i és hora que tot Catalunya ho sàpiga", insisteix.
Segons ha explicat l'alcalde, Jordi Masquef, en el que portem d'any el barri ha patit 134 avaries.
Fet que a la pràctica es tradueix en interrupcions del servei "dia sí i dia no".
"Una situació indignant per als centenars de veïns afectats i intolerable per a aquest ajuntament", insisteix.
Masquef atribueix la situació a la sobrecàrrega que pateix la xarxa fruit dels "cultius de marihuana que hi ha en pisos i locals de la zona".
Per això, aquest dimecres es va reunir amb la directora general de la companyia a Catalunya, Isabel Buesa, el conseller d'Interior, Miquel Buch i el director general d'Energia i Mines, Pere Palacín.
A la trobada, Masquef va presentar un "full de ruta" per donar-hi una "solució a curt termini".
L'objectiu, segons Masquef, era frenar els talls en col·laboració amb els Mossos i les autoritats judicials, "conscients que aquests resultats serien a més a mig i llarg termini".
Entre les propostes, hi havia la instal·lació de generadors elèctrics per garantir un restabliment ràpid del servei en casos d'avaria.
"En vaig sortir profundament decebut.
La companyia no només va rebutjar les solucions tècniques que els vaig plantejar sinó que ni tant sols van plantejar cap solució, ni la més mínima sensibilitat envers els afectats", remarca.
En aquest sentit, recorda que en els últims mesos Endesa ha treballat en la sectorització i la monitorització del servei perquè les interrupcions afectin el menor nombre possible de famílies però diu que no n'hi ha prou.
"Comprendran que no puc tolerar que hi hagi un sol veí que es quedi sense llum", insisteix.
En aquest sentit, l'alcalde recorda que en la majoria de casos hi ha gent gran afectada que pot caure, que no pot cuinar ni dutxar-se i que "alguns malalts que depenen de dispositius mèdics connectats a la xarxa elèctrica durant diverses hores no els poden utilitzar".
"Aquesta és la fotografia real dels veïns que Endesa no considera una emergència i que, per tant, no mereixen l'esforç de la companyia", remarca.
Per això, va demanar al director general d'Energia i Mines que "intercedeixi" per "pressionar" la companyia per tal que es replantegi la seva posició.
"Aquesta via queda oberta tot i que, sincerament, no puc ser massa optimista", insisteix.
Investigacions policials en marxa
Pel que fa a Interior, Masquef diu que els consta que els Mossos estan impulsant "investigacions policials·" per desmantellar els cultius de marihuana que hi ha al barri i "les organitzacions que les sustenten".
Masquef no n'ha volgut donar detalls per seguretat però ha avançat que s'han emplaçat a fer reunions setmanals de seguiment en coordinació entre els comandaments dels Mossos i la Guàrdia Urbana.
Una nova Junta de Seguretat per "pressionar"
Masquef també s'ha reunit aquest migdia amb els grups municipals.
"No pararem fins que desapareguin els talls.
N'estem farts.
Ja n'hi ha prou de ciutadans de primera i ciutadans de segona", ha dit, tot afegint que "un veí del Culubret es mereix el mateix tracte que un de Barcelona".
En aquest sentit, ha explicat que han acordat convocar una Junta de Seguretat per pressionar tots els cossos policials i Endesa perquè facin front a la problemàtica i atenguin les peticions de l'Ajuntament i dels veïns.
Masquef també ha dit que tornaran a abordar-ho amb l'administració judicial perquè, segons ha explicat, fa poques setmanes els van denegar l'entrada a un domicili que tenia un consum d'entre 40 i 45 kW quan la mitjana d'un consum domèstic normal és d'entre 3 i 4 KW.
També té previst convocar els alcaldes d'altres poblacions de la comarca afectats pel cultiu de marihuana perquè, segons ha dit, "delinquir aquí surt més barat que fer-ho al país veí i és un problema comarcal".

Response: Figueres no continuarà tolerant els incessants talls de llum que minven les condicions de vida d’alguns veïns. Davant el desinterès d’Endesa i la manca de resultats en el desmantellament dels cultius de marihuana que sobrecarreguen la xarxa, l’Ajuntament ha demanat la intervenció del Síndic de Greuges. Una Junta de Seguretat pressionarà les institucions fins a ser atesos en conseqüència.


Instruction: Fes un resum curt del text següent:

Context:
La Plataforma Unitària Contra l'Autopista Elèctrica al Pallars ha convocat una acampada de 3 dies, a la Plaça Capdevila de Tremp durant el mes de setembre, per mostrar el seu desacord amb la nova línia d'alta tensió, que s'ha projectat entre Penyalba (Aragó) i Isona (Pallars Jussà), i repotenciacions de línies com Foradada del Toscar (Aragó) i la Pobla de Segur (Pallars Jussà).
Una vintena de contraris a la línia han recorregut, aquest dilluns, alguns carrers de Tremp, per repartir tríptics i informar del que suposarà aquest projecte pel territori.
La Plataforma considera "totalment innecessària" aquesta línia.
Les alarmes es van encendre després que una instal·lació clau per a la línia, la subestació d'Isona, obtingues la declaració d'impacte ambiental favorable per part del ministeri de Medi Ambient.
La resolució del govern espanyol és del 7 de juliol i va sortir publicada dimarts de la setmana passada, el 25 de juliol, al Butlletí Oficial de l'Estat (BOE).
La recent resolució del ministeri de Medi Ambient esmenta el traçat previst per a la MAT a través de 23 municipis; de Lleida (5) i Osca (18).
Els aragonesos són Penyalba, Valfarta, Vilanova de Sixena, Ontinyena, Alcolea de Cinca, San Miguel de Cinca, Montsó, Castejón del Puente, Almúnia de Sant Joan, Fonts, Estadella, Graus, Capella, Lasquarri, Monesma i Queixigar, Tremuja i Pont de Montanyana.
El traçat de la línia inclou cinc municipis del Pallars Jussà -Tremp, Castell de Mur, Gavet, Llimiana i Isona- i en total tindria 147 quilòmetres de cables de 400 quilovolts (Kv) entre Isona i la localitat de Penyalba, a Osca.
L'empresa promotora, Red Eléctrica de España (REE), preveu començar a construir la subestació a finals d'any mentre que de moment ajorna fins més enllà del 2020 la resta del corredor elèctric.
La plataforma unitària contra l'Autopista Elèctrica engloba veïns del Pallars Jussà i Osca.
Aquest dilluns després de recórrer els carrers de Tremp, s'han reunit en assemblea a la Plaça Capdevila on s'hi ha sumat una trentena de persones que han decidit acampar tres dies al mig de Tremp per mostrar la seva postura contraria a la línia.
Amb la tramitació de la subestació d'Isona, REE recupera el projecte de la MAT del Pallars després d'uns anys en suspens per la gran oposició popular i institucional que va generar.
El 2011 i 2012 la plataforma ja va organitzar múltiples actes de protesta.
Els ajuntaments afectats i el consell comarcal del Jussà van presentar fins a un miler d'al·legacions i la Generalitat va emetre un informe desfavorable.
Malgrat tot, l'octubre del 2013 Red Eléctrica va formalitzar la compra dels terrenys on s'ha de construir la subestació prop del nucli de Figuerola d'Orcau, al terme d'Isona.
Des del territori temen que al darrere dels moviments de Red Eléctrica hi ha la intenció última de tirar endavant la interconnexió elèctrica amb França per aquest costat del Pirineu.
El portaveu de la plataforma unitària contra l'autopista elèctrica, Josep Feria, demana, en primer lloc, que institucions i entitats presentin el màxim d'al·legacions al projecte de la subestació.
Feria considera que la línia "no és necessària" i només busca el benefici econòmic de REE.
"Des del moment que es fa l'obra ells ja guanyen diners", insisteix.
A més, reclama una "moratòria de tots els projectes de recreixement de línies elèctriques" i "pensar en alternatives menys nocives per la salut de les persones i pel territori" apostant per les energies renovables.
La Plataforma demana per la línia Foradada del Toscar-La Pobla de Segur que les institucions facin un front comú per aconseguir que REE rectifiqui i allunyin la línia dels nuclis urbans.
La Plataforma indica que, en aquest cas, a l'expedient d'informació pública es posa de manifest ''una suposada omissió de nuclis habitats en la informació ambiental proporcionada pel promotor'' i creu que cal aportar informació de detall de tots els nuclis existents en un radi de 100 metres de l'eix longitudinal de la línia i justificar el compliment de les prescripcions tècniques envers les distàncies mínimes de seguretat.
La plataforma creu que el projecte resulta ''inacceptable'' i suposa un ''autèntic atemptat contra la salut pública'' per ''l'obstinació de Red Eléctrica de España de no modificar ni un mil·límetre del traçat d'aquesta línia, construïda tan a prop de les poblacions afectades com perquè en diversos casos els seus cables arribin a sobrevolar cases habitades".

Response: Veïns del Pallars Jussà i Osca acamparan al centre de Tremp per a protestar contra la innecessària construcció d’una nova autopista elèctrica i exigir el canvi de traçat d’una línia en funcionament. La Plataforma ha demanat ajuda a les institucions perquè Red Eléctrica de España revisi les seves pretensions que van en detriment de la salut de la població.


Instruction: Fes un resum curt del text següent:

Context:
L’alcaldessa de Castelló, Amparo Marco, ha presentat aquest divendres el projecte de rehabilitació integral de l’emblemàtic edifici polifuncional de la Pèrgola, emplaçat al parc Ribalta.
L’objectiu és reformular-la com a espai polifuncional en una actuació que reduirà el seu volum per a incorporar més espais a l’aire lliure i per a millorar la seua integració amb l’entorn del parc Ribalta.
L’immoble sumarà quasi 2.800 metres quadrats de superfície total i una ocupació màxima de 1.500 persones entre la planta baixa i les terrasses del pis superior.
Marco ha estat acompanyada en la presentació pel regidor d’Urbanisme, José Luis López, i la regidora de Patrimoni, Pilar Escuder.
L’actuació està inclosa en l’Estratègia de Desenvolupament Urbà Sostenible i Integrat (EDUSI) i compta amb 2,5 milions d’euros de pressupost que permetrà reformar “aquest edifici tan emblemàtic per a la ciutat i que s’adaptarà així a les necessitats actuals després dels seus 50 anys de marxa”, ha dit Marco.
“Amb aquesta reforma integral potenciarem aquesta zona de la ciutat i a transformar la Pèrgola en un centre dinamitzador que contribuïsca a revitalitzar el pulmó verd de Castelló; és un espai emblemàtic que ha estat molts anys ignorat i ara, gràcies als fons europeus, podrem posar-ho en valor”, ha indicat l’alcaldessa.
Marco ha destacat que amb aquesta rehabilitació es dotarà a la ciutat “d’un edifici més sostenible i versàtil”, ja que podrà ser utilitzat per a actes i esdeveniments multitudinaris de diferents categories.
Així mateix, ha assenyalat que l’actuació “posa en valor el patrimoni local en recuperar per a la ciutadania un edifici deteriorat després de cinquanta anys de vida”.
La Junta Local de Govern ha aprovat aquesta setmana el projecte de rehabilitació de l’edifici i la licitació de la contractació, així com consignar els 2,49 milions en els pressupostos de 2022.
La rehabilitació integral ha sigut autoritzada per la Conselleria de Cultura, en tractar-se d’una intervenció dins del Ribalta, declarat Conjunt Històric Artístic.
El termini d’execució, una vegada adjudicada l’obra, és de 9 mesos.
L’operació busca la regeneració física, econòmica i social de la Pèrgola, que se sotmetrà a més a un procés de modernització tecnològica en matèria d’eficiència energètica per a convertir-la en un espai d’emprenedoria social i sostenible.
La intervenció integral sobre l’actual edifici de la Pèrgola, que serà totalment funcional i accessible, es marca tres objectius.
D’una banda, aconseguir l’equilibri amb l’entorn mitjançant un disseny amb un impacte visual apropiat i integrat amb el parc.
Per a això es proposa demolir les construccions que sobreïxen del cos principal de l’edifici, conservant la seua geometria i estructura; redimensionar l’aforament conforme a les necessitats reals actuals; i utilitzar materials de qualitat, amb textures i colors concordes amb els de l’entorn immediat.
La planta baixa polifuncional, de quasi 2.300 metres quadrats i amb capacitat per a 1.300 persones, quedarà diàfana i sumarà un porxo cobert i obert previ als accessos del públic i amb un sistema de tancament envidrat que imprimirà més lluminositat a l’interior.
Aquest porxo se separa de l’exterior mitjançant una cancel·la lleugera i transparent.
La major part de planta baixa es destinarà al públic i inclourà zones reservades a serveis higiènics, locals tècnics i magatzems.
Ací se situarà l’escenari, en la mateixa posició que l’actual, encara que amb menor superfície.
Per part seua, un anell exterior amb terrassa, obert i parcialment cobert -a través de suports i bigues disposats ‘radialment’ per a generar una imatge de ‘pèrgola’- vorejarà part de la planta superior.
En ella s’exclou la presència de públic, excepte per l’accés ocasional i controlat a la terrassa, i albergarà serveis higiènics i locals per a instal·lacions i magatzems.
D’aqueixa data consta el projecte d’una primitiva pèrgola: un espai a l’aire lliure, de forma circular (no existia edificació tancada), en la zona on hui s’alça l’edifici.
L’espai s’utilitzava per a funcions i balls i va tindre un cost llavors de 7.276 pessetes A partir dels anys 60 es transforma en un espai tancat i cobert per a la celebració d’espectacles multitudinaris.
L’edifici actual es remunta a un projecte de 1971 i va consistir en el tancament total del perímetre.
Durant aquest últim mig segle, l’immoble ha albergat innombrables actes festius, socials, culturals i esportius.

Response: L’alcaldessa de Castelló ha presentat el projecte de remodelació de l’edifici de la Pèrgola. La recuperació d’aquest espai abandonat, gràcies als fons europeus, servirà per a dinamitzar la zona verda de la ciutat. La nova instal·lació, més moderna, sostenible i integrada en l’entorn natural en què es troba, donarà cabuda a diferents tipus d’esdeveniments de totes les magnituds.


Instruction: Fes un resum curt del text següent:

Context:
L’Agència Tributària espanyola ha acabat la investigació contra la cantant colombiana resident a Barcelona, Shakira, per un suposat frau fiscal entre els anys 2011 i 2014 i ha conclòs que podria haver comès irregularitats per valor de 14,5 milions d’euros amb els impostos d’IRPF i Patrimoni.
Per això, la Fiscalia de Delictes Econòmics de Barcelona, està estudiant aquestes suposades irregularitats des de fa un any i ha de decidir aviat si presenta una querella.
L’artista, a través d’un comunicat, ha respost que ja ha pagat els seus deutes amb Hisenda, que mai ha amagat diners al fisc i que durant aquells anys no va passar més de 183 dies en territori espanyol.
L’arrel del conflicte es troba en la residència fiscal de l’artista, que va començar a viure algunes temporades a l’estat espanyol el 2011, quan va començar a ser parella de Piqué.
No va ser fins a l’any 2015, però, que va regularitzar la seva situació tributària a l’estat.
Hisenda considera que durant aquest període la cantant complia els requisits per tenir el domicili fiscal en territori espanyol, i per tant hauria d’haver tributat a les arques públiques per la totalitat dels seus ingressos.
Shakira va pagar 20 milions d’euros corresponents als deutes i interessos del 2011 fa uns mesos i en els últims dies ha abonat uns altres 14,5 milions pels exercicis 2012, 2013 i 2014.
La llei estableix que si un ciutadà passa més de la meitat de l’any, un mínim de 183 dies, a Espanya, se l’ha de considerar resident a efectes fiscals i ha de tributar en concepte d’IRPF pels ingressos que obté a tot el món.
Segons Hisenda, Shakira va simular viure a Bahames per eludir impostos, però en realitat vivia a Barcelona, tot i passar bona part de l’any en viatges a l’estranger.
El 2004 Shakira es va comprar una casa amb la seva exparella Antonio de la Rúa.
El 2013 va passar mig any gravant als Estats Units el programa ‘The Voice’ i va ser a finals d’aquell any, quan va tenir el seu primer fill, quan va decidir de comprar una casa a Esplugues de Llobregat.
El gener de 2018, l’Agència Tributària va remetre un primer informe a la Fiscalia de Delictes Econòmics de Barcelona, que va obrir diligències d’investigació.
Després d’aquell anunci, els assessors de la cantant van decidir d’abonar 20 milions d’euros per saldar els comptes amb Hisenda relatives a l’any 2011, ja prescrit penalment.
Ho van fer no perquè admetessin el frau, sinó com a pas necessari per a regularitzar la situació.
Segons ha avançat ‘El País’, sobre els anys posteriors, els advocats han mantingut intenses negociacions amb la inspecció d’Hisenda amb l’objectiu de tancar el cas en la via administrativa.
Aquestes negociacions van portar la fiscalia a dictar una pròrroga.
Fa uns dies, i després d’examinar a fons l’últim informe d’Hisenda, la fiscalia va rebutjar la petició de la defensa d’arxivar el cas, de manera que previsiblement instarà que s’obri una causa penal.
96% d’ingressos fora de l’estat espanyol
L’artista ha informat a través d’un comunicat aquest divendres a la tarda que ‘ha complert en tot moment amb les seves obligacions tributàries i no deu cap quantitat a la Hisenda espanyola’.
A més, ha seguit els criteris i recomanacions precises dels seus assessors fiscals.
Segons el comunicat, el seu cas és ‘únic en ser una ciutadana estrangera a Espanya els ingressos procedeixen en la seva pràctica totalitat (96%) de l’estranger’.
Shakira recorda que té una activitat professional ‘molt intensa i fora d’Espanya’ i, per tant, ‘la seva estructura familiar és molt diferent dels models convencionals’.
Fins al 2015 Shakira assegura que mai va passar més de 183 dies a Espanya, la qual cosa està comprovat, i fins i tot passava llargues temporades amb els seus fills en altres països i singularment als Estats Units, d’on procedeix la major part dels seus compromisos laborals.
En aquest sentit, el pagament del deute estimat per l’Agència Tributària és una mostra, segons ella, de la seva ‘disposició a solucionar la discrepància’, i s’ha realitzat malgrat l’existència de criteris tècnics contraris a la seva consideració com a resident fiscal a l’estat espanyol abans de 2015, assegura l’escrit.
Com que segons ella ja no existeix deute pendent, ‘l’únic tema de discussió és sobre la correcta interpretació de la norma al voltant de quan es va iniciar l’aplicació del criteri de residència fiscal a Espanya per part de l’artista’.

Response: Després que l’Agència Tributària hagi trobat indicis de frau fiscal per part de Shakira, ara li toca a la Fiscalia de Delictes Econòmics decidir si es querella contra la cantant. Per la seva banda, l’artista nega el deute amb Hisenda, malgrat haver accedit a pagar una part dels diners que se li reclamen com a mostra de bona voluntat.


Instruction: Fes un resum curt del text següent:

Context:
La Nadia és filla d’una parella mixta: el seu pare és egipci i la seva mare catalana.
Fa uns anys es va casar amb un noi d’origen senegalès i la parella va decidir adoptar un nen de Mali (ara té 5 anys).
Ara fa dos anys van tenir la seva primera filla biològica.
La Nadia està orgullosa de definir la seva família com a multicultural i multireligiosa.
Des de fa quatre anys la seva felicitat s’ha truncat per culpa de les agressions racistes que rep per part del seu veí, que a la vegada és també el seu oncle matern.
"El racisme sempre ha estat present a la meva vida, però ara afecta la meva parella i als meus fills", assegura la Nadia.
A causa de la situació en la qual es troba la Nadia, ella i la seva parella s’han vist obligats a canviar de domicili i marxar del poble on viuen.
"La convivència ha sigut un infern.
El meu oncle va començar a atacar al meu company i a mi, però després va passar als nostres fills", explica la noia.
La Nadia narra una infinitat d’agressions verbals i físiques per part del seu oncle: des d’insults racistes, escopinades o agressions físiques amb diferents tipus d’objectes a aconseguir acomiadar al pare de la família del seu lloc de treball.
"Els primers mesos intentava justificar els seus actes, és un home gran, i fa mal denunciar a la teva pròpia família", es justifica la Nadia, però finalment va decidir denunciar-lo.
Quan la Nadia es va presentar als jutjats, recorda que una secretaria judicial li va dir que no valia la pena denunciar aquest cas, ja que "és el mateix ser insultat per ser gras que per ser negre".
La Nadia explica aquesta situació amb ràbia, ja que per ella aquest símil estava fora de lloc i no tenia ni cap ni peus.
Tot i això va tirar endavant, i va aconseguir entrar en un procés de mediació penal.
Les converses amb l’oncle no van prosperar i finalment, després de presentar més de 15 denúncies amb material gravat per la família i el suport de diferents testimonis, es va aplicar un ordre d’allunyament al denunciat, que ha violat en diferents ocasions.
El cas de la Nadia és un dels molts casos que pateixen les persones que són discriminades pel seu origen, religió o cultura.
Des del 2014, la Nadia ha estat en constant comunicació amb SOS Racisme Catalunya, una associació que treballa per l’eradicació del racisme.
Aquest organisme denuncia la situació d’indefensió i repressió que pateixen les víctimes de les discriminacions.
Aquest dimecres, l’associació ha presentat l’informe "InVisibles.
L’estat del racisme a Catalunya", coincidint amb el Dia Internacional per l’Eradicació de la Discriminació Racial.
Aquest informe recull, des de fa 9 anys, l’estat del racisme a casa nostra.
Segons l’organització, el seu Servei d’Atenció i Denúncia (SAiD) va ajudar l’any passat a 485 persones, de les quals 327 s’adreçaven per primera vegada a demanar ajuda i consell.
D’aquests casos de racisme, només 91 casos s’han pogut gestionar a través de vies judicials: tant per la via penal com per altres vies de resolució.
Aquestes xifres mostren unes dades preocupants, ja que part de les persones que contacten amb l’associació no acaben de denunciar formalment les agressions que pateixen.
La directora de SOS Racisme, Alba Cuevas, ha assegurat que un 57% de les situacions que han gestionat no han estat denunciades.
Cuevas ha explicat que els principals motius que porten a les víctimes a no denunciar són: la manca d’eines per poder-ho fer, pel desinterès de la mateixa víctima o per la desconfiança d’aquesta en el sistema.
La directora de l’organització ha recalcat que un 57% de les situacions que han gestionat no han estat denunciades.
"És molt mala notícia, més de la meitat dels casos que rebem no acaben als jutjats", explica Cuevas.
Amb el testimoni de la Nadia l’organització vol denunciar la indefensió de les víctimes del racisme per culpa del "poc desenvolupament" del marc normatiu per condemnar i prevenir les situacions de racisme.
"Cada any arribem a la mateixa conclusió perquè no hi ha canvis.
Fins que no es resolgui aquest problema, el racisme va minvant any rere any la democràcia", assegura Alba Cuevas.
La Nadia ha hagut d’abandonar el seu domicili, marxar del seu poble i començar una vida nova per culpa del racisme.
A més a més, el seu matrimoni ha perillat en més d’una ocasió, i el seu fill gran ha de seguir un tractament psicològic a causa de les situacions que ha viscut i patit.
Tot i això, la Nadia segueix endavant i crida a la societat a fer front a aquest problema tan greu com és el racisme.

Response: SOS Racisme ha alertat sobre la situació de vulneració i indefensió a què estan exposades les víctimes de discriminació, degut a un marc legal molt deficient, incapaç de prevenir o condemnar les actuacions racistes. El més preocupant és que més de la meitat de les víctimes no s’atreveix, per diferents motius, a denunciar les agressions, i mai res no varia.


Instruction: Fes un resum curt del text següent:

Context:
La jutgessa de l'Audiència Nacional Carmen Lamela ha decretat presó incondicional comunicada per als presidents de l'ANC i Òmnium, Jordi Sànchez i Jordi Cuixart, adduint que tots dos eren "els principals promotors i directors" de les protestes dels dies 20 i 21 de setembre en reacció a les detencions de l'Operació Anubis.
Segons la jutgessa les concentracions dels dies 20 i 21 no van ser pacífiques i Sánchez i Cuixart van dirigir les "masses" per "impedir l'aplicació de la Llei".
Justifica la mesura perquè existeix "risc de reiteració delictiva".
Segons Lamela, Sànchez i Cuixart "operen dins d'un grup organitzat de persones" que du a terme de manera contínua "activitats de col·laboració activa i necessària" per "aconseguir fora de les vies legals la independència de Catalunya.
A més, considera que hi ha "una alta probabilitat que els investigats puguin procedir a ocultar, alterar o destruir fonts de prova" mitjançant actuacions per "dificultar o impedir les mesures de la investigació".
A la seva interlocutòria de 15 pàgines la jutgessa assegura que Sànchez Cuixart "van utilitzar les xarxes socials i grups de difusió propis de l'ANC i Òmnium per a la mobilització de persones en contra de les ordres judicials", i des de la web cridademocracia.cat "es donava l'opció d'unir-se a un grup de watsapp on es convidava a la mobilització i a estar connectats permanentment per rebre alertes i poder estar organitzats en cas de necessitat".
Ç
En aquest sentit, assegura que el dia 20 de setembre es van rebre alertes que la Guàrdia Civil estava fent registres en diferents edificis oficials de la Generalitat i animaven a fer "concentracions ara mateix per aturar la Guàrdia Civil" que "posteriorment van desembocar en un setge a la comitiva judicial a la Secretaria de Vicepresidència d'Economia i Hisenda".
Un altre missatge, segons la jutgessa, indicaven que calia fer la concentració a la Rambla Catalunya amb Gran Via i coincidia amb les indicacions que havia realitzat des de la porta del Departament d'Economia minuts abans Jordi Sánchez, que "es va dirigir a les masses indicant que es dirigissin a aquell lloc per tallar la Gran Via".
La interlocutòria també contempla actuacions del dia 1 d'octubre.
Segons la jutgessa, des dels seus comptes "van fer trucades als participants" animant a "romandre als col·legis" i "prestar resistència a les actuacions policials encaminades a impedir la celebració del referèndum".
"No es tractava de concentracions pacífiques"
La jutgessa comparteix el criteri de la Fiscalia i assegua que "no es tractava realment de concentracions pacífiques" ni "d'una protesta aïllada" i tots dos "es van dirigir als manifestants alentant la massa".
Segons assegura, Sànchez "fins i tot va informar que un grup dels seus tallaria la Gran Via" i "malgrat que les crides a les concentracions generalment anaven acompanyades de la sol·licitud que la concentració fos pacífica, no es va remetre cap missatge ni es va comunicar a la massa de cap altra forma que no es violentessin els vehicles oficials".
"Impedir l'aplicació de la Llei"
Segons la jutgessa, tots els fets posen de manifest que l'actuació de Sànchez i Cuixart "estava orientada a impedir l'aplicació de la Llei i de les resolucions dictades per l'autoritat en el sí d'un procediment judicial", i tenien com a finalitat "impulsar i assegurar la celebració d'un referèndum il·legal d'independència i amb això la proclamació d'una república catalana".
"No es fa facilitar la sortida de la comitiva judicial"
La jutgessa assegura que les instruccions donades per Sànchez i Cuixart tampoc incorporaven cap petició perquè es facilités la sortida de la comitiva judicial, i els seus components no van poder ser desallotjats completament fins les 7 del matí del dia següent.
A més, assegura que la pròpia ANC va assegurar en un missatge de les 23.06 hores del 20 de setembre que el cordó de voluntaris de l'Assemblea "no és per facilitar la sortida de la Guàrdia Civil".
Incident a Badalona
La jutgessa també recull un suposat incident del 25 de setembre a Badalona en què la Guàrdia Urbana va incauta cartells de suport al referèndum.
Segons la jutgessa, un grup d'unes vint persones enter les que es trobava Cuixart i l'alcalde José Antonio Téllez va exigir als agents que lliuressin tot el material i quan aquests s'hi van negar Téllez i Cuixart el van sostreure del vehicle oficial.
Lamela també destaca missatges dels dies 29 i 30 de setembre i 1 d'octubre a través del web cridademocràcia.cat on es demanava que estigués "tothom connectat" per rebre instruccions i reaccionar de manera "immediata i massiva contra qualsevol atac".

Response: L’Audiència Nacional condemna Jordi Cuixart i Jordi Sánchez a presó incondicional, al·legant risc de destrucció de proves i d’obstrucció a la investigació per part dels imputats. Se’ls acusa d’haver utilitzat canals propis de comunicació per a incitar la població a mobilitzar-se, i no pas pacíficament, amb l'únic objectiu d'impedir el compliment de resolucions judicials emeses per òrgans competents.


Instruction: Fes un resum curt del text següent:

Context:
L’Associació Memorial 1714 acaba de publicar, en doble versió catalana i anglesa, el pamflet ‘Axis Plans in the Mediterranean‘, editat originalment el 1939.
És una anàlisi molt detallada de ‘les idees geopolítiques alemanyes sobre Itàlia, França, les Illes Balears, Gibraltar, Catalunya i Espanya’.
Tot i que el pamflet no va signat, la Biblioteca de la Universitat de Warwick l’atribueix a Sir Henry Basil Liddel Hart, que en l’edició signa el pròleg, en condició de capità de l’exèrcit.
Hart va ser un militar, historiador i periodista, especialment influent als anys trenta, quan explicà la importància creixent dels carros de combat con a element decisiu de les batalles.
El primer ministre Chamberlain va considerar Hart un dels seus assessors militars principals.
El pamflet, de només trenta tres pàgines en l’original anglès, descriu com els influents geògrafs alemanys analitzen la Mediterrània occidental i molt concretament el paper que hi fan les Illes Balears –especialment Menorca– i el Principat.
I, entre més coses, destaca l’obra del geògraf Franz Pauser ‘Spaniens Ror zum Mittelmeer und die katalanische Frage‘, publicada a Berlín el 1938.
Pauser hi fa un al·legat contra la possible independència dels Països Catalans, car considera que equivaldria a la creació de la ‘França dels 100 milions d’habitants’.
Pels autors alemanys, Catalunya és una extensió de França dins la península Ibèrica i, en el context de l’enfrontament franco-alemany, qualsevol reivindicació catalanista és vista amb aprensió.
Pauser arriba a dir que la independència dels Països Catalans crearia una França ‘de Brest a Cartagena’ i que Espanya l’ha d’evitar com siga.
Barcelona capital d’Espanya?
Una de les mesures que proposa per a impedir la independència és ben curiosa: convertir Barcelona en la capital d’Espanya.
Pauser critica la capitalitat de Madrid.
Diu que és insòlita al món, perquè Madrid és entre dues mars.
Creu que si Barcelona fos la capital d’Espanya l’economia i la societat espanyoles funcionarien millor i s’impediria la independència de Catalunya.
L’autor del pamflet hi aporta texts de tot de geògrafs i militars alemanys que coincideixen en la idea que l’interès de l’Alemanya nazi i de la Itàlia feixista és que s’impedeixi la independència de Catalunya.
I assegura: ‘El general Franco porta a la pràctica el pla alemany.’
Hart cita textos de Hermann Gackenholz (‘un estat català seria d’una gran importància estratègica per a França i per això el govern de l’Espanya nacional no n’ha d’acceptar mai que es creï’) o de l’italià Giovanni Ansaldo que, descrivint les idees del comte Ciano, diu que l’interès del règim feixista italià és que ‘l’Espanya nacional domini Catalunya de nou’ perquè ‘des de Carlemany’ França sempre ha estat interessada en la instauració d’un estat català.
La importància de les Illes
De la mateixa manera, l’estudi del capità Hart posa l’èmfasi en les illes Balears.
En el moment que es va escriure, Mallorca ja era en mans del govern franquista, però Menorca continuava en mans del govern legítim de la República.
Per això Hart descriu dues línies, aèries en aquest cas, que s’encreuen a les illes: la que va de Roma a Cadis i la que va de Marsella a Alger.
En la perspectiva del combat contra França, per als geògrafs alemanys que bastien la doctrina geopolítica nazi els Països Catalans, com a extensió de França, eren un malson perquè relligaven la França europea amb les colònies africanes.
Fins i tot la batalla de Gibraltar, una de les principals de la guerra a la Mediterrània, es trobava afectada pel que pogués passar als Països Catalans.
L’autor recull un text de Hermann Gackenholz que explica que el 1926 José Antonio Primo de Rivera i Benito Mussolini havien signat un acord pel qual la marina italiana tindria totes les facilitats per a fer servir les illes Balears.
Gackenholz escriu: ‘Una Catalunya independent sempre tombaria cap a França i posaria els seus trens al servei de França.
I si Espanya perdés Menorca això canviaria tota la situació estratègica a la Mediterrània i constituiria un obstacle formidable contra els plans italians de dominar la Mediterrània occidental, aconseguint el control de Gibraltar.’
Sis punts sobre Catalunya
En el resum que fa com a introducció al pamflet, el capità Hart recorda que els geopolítics alemanys, encapçalats pel general Karl Haushofer, són els dissenyadors dels plans d’expansió d’Alemanya, seguits al peu de la lletra pel Ministeri d’Afers Estrangers.
I resumeix les principals idees dels geògrafs nazis sobre Catalunya en aquests punts:
‘A la península, la zona de més interès geopolític, segons els autors alemanys, és Catalunya perquè:

Response: Un pamflet de 1939 revela l’amenaça que alemanys i italians veien en la possible independència dels Països Catalans. Els nazis creien que un estat català seria estratègicament favorable a França i l’aproparia a les colònies africanes, incrementant el seu poder. El més curiós és que, per a garantir el domini espanyol sobre aquests territoris, proposaven Barcelona com la capital d’Espanya!